Savonlinnalainen Ovaskan perhe yllättyi, kun perheen pojalta evättiin työttömyysturva. Poika katsottiin yrityksen osaomistajaksi, vaikka hän ei omista yrityksestä mitään.

Jos yrittäjäperheen lapsi jää työttömäksi, hän voi jäädä kokonaan ilman työttömyyspäivärahaa.

Näin käy, jos lapsi asuu vanhempiensa kanssa samassa taloudessa ja on ollut vanhempiensa omistamassa yrityksessä töissä.

Tällöin lapsi voidaan tulkita osaomistajaksi, vaikka hän ei todellisuudessa omistaisi pienintäkään osaa yrityksestä.

Yrittäjäperheen lapsi voi jäädä ilman työttömyystukea, jos hän asuu saman katon alla yrittäjävanhemman kanssa ja on työskennellyt aiemmin samassa yrityksessä. SATUMAARI VENTELÄ/KL

Savonlinnalaisen Mari Ovaskan perheelle työttömyysturvalaissa oleva kohta tuli yllätyksenä.

Ovaska omistaa yhdessä puolisonsa kanssa osakeyhtiömuotoisen kalastusalan yrityksen. Kalastuksen lisäksi yrityksellä on kesäisin ravintolatoimintaa.

Perheen poika valmistui ammattikoulusta puolitoista vuotta sitten keväällä. Oman alan töitä ei löytynyt kesää vasten, joten poika työskenteli ennen armeijaan menoa vanhempiensa yrityksessä.

Asepalveluksenkaan jälkeen töitä ei heti löytynyt, joten poika ilmoittautui työttömäksi ja haki työttömyyskorvausta.

Te-toimisto katsoi kuitenkin vanhempien yrityksessä tehtyjen töiden perusteella pojan yrityksen osaomistajaksi, joten hän sai kielteisen päätöksen.

Valituksen ja usean kuukauden odottelun jälkeen poika sai lopulta myönteisen päätöksen ja työttömyyspäivärahan.

Viime kesänä poika oli jälleen vanhempiensa yrityksessä töissä, joten syksyllä oli sama hakurumba edessä. Syyskuun 23. päivä tehtyyn hakemukseen ei ole Ovaskan mukaan tullut vieläkään päätöstä.

- Poika sai onneksi kausitöitä Kuusamosta talveksi. Tämä aika on eletty säästöillä ja vanhemmilta rahaa lainaamalla.

Yrittäjä on rikollisliigan jäsen

Ovaska korostaa, ettei poika asu enää samassa taloudessa, eikä omista yhtään yrityksen osaketta. Silti te-toimistosta vaadittiin pitkät selvitykset asiasta.

Ovaskan mielestä yrittäjäperheitä kohdellaan epätasa-arvoisesti suhteessa palkansaajiin.

- Tuntuu, että yrittäjänä on rikollisliigan jäsen ja lapsenkin katsotaan syyllistyneen yrittäjyyteen vain vanhempien takia.

- Kaikkien palkansaajien lapset saisivat samassa tilanteessa työttömyysrahan.

Ovaska muistuttaa, etteivät kaikki yrittäjät ole niin varakkaita, että voisivat työllistää saati elättää kaikki perheenjäsenet.

- Olisi kohtuullista, että yrittäjien lapsia kohdeltaisiin samalla tavalla kuin muitakin. Ei yhteiskunnalta tarvitse tulla meille yhtään sen enempää, muttei mielellään myöskään vähempää kuin muille.

Satunnaisesti saa tehdä töitä

Työttömyysturvalaissa on käsite osaomistaja, jolla ei ole käytännön omistuksen kanssa mitään tekemistä.

Osaomistajana pidetään muun muassa henkilöä, joka työskentelee yrityksessä, josta hän itse tai hänen perheenjäsenensä omistavat vähintään puolet. Perheenjäseniksi katsotaan yrittäjän kanssa samassa taloudessa asuva puoliso, lapset, lapsenlapset, vanhemmat ja isovanhemmat.

Etelä-Savon te-toimiston työttömyysturva-asiantuntijan Kirsi Iivarisen mukaan lainkohta tulee silloin tällöin yrittäjäperheille yllätyksenä.

- Ihan siitä syystä, että yrittäjäperheen lapsi ei välttämättä omista osakkeita, eikä ole määräysvallassa yrityksessä, mutta siitä huolimatta hänet voidaan katsoa osaomistajaksi.

Itse laissa on Iivarisen mukaan hyvin vähän tulkinnanvaraisuutta. Ainoa tulkittava kohta on yleensä se, onko yrittäjyys ollut päätoimista vai ei.

Laissa on myös pientä joustoa satunnaisten töiden suhteen: perheenjäsen voi olla yrityksessä töissä yhteensä kuusi kuukautta kahden vuoden sisällä ilman, että hän muuttuu lain edessä osaomistajaksi.

- Jos esimerkiksi on ollut kahtena kesänä peräkkäin kesätöissä 2,5 kuukautta, ei kuuden kuukauden raja vielä täyty, Iivarinen toteaa.

Työttömyysturvan piirissä ovat pääsääntöisesti vain sellaiset yrittäjät, jotka ovat lopettaneet todistettavasti yritystoimintansa. Tämä koskee myös osaomistajia eli vanhempien pitäisi lopettaa yritystoiminta, jotta kotona asuva ja yrityksessä aiemmin työskennellyt lapsi saisi työttömyysturvaa.

Toinenkin keino on, Iivarinen muistuttaa.

- Yrittäjästatuksesta pääsee aina eroon, kun muuttaa eri talouteen.

Iivarisen tiedossa ei ole, että kyseiseen lainkohtaan olisi tulossa ainakaan lähiaikoina muutoksia.

- Vuosien saatossa yrittäjien työttömyysturvaan on tullut paljonkin lievennyksiä. Tätä kohtaa ei ole muutettu vuosiin.